Узаемаацэнка ажыццяўляецца па наступных прынцыпах: мы крытыкуем не асобу, а толькі яе работу; мы кіруемся крытэрыямі “НаШтоБуЗу”, а не сваім бачаннем праблемы; мы паважаем асобу; мы спрабуем зразумець іншага чалавека; мы культурна выказваем свае заўвагі. Ацэньваючы любую пісьмовую работу, імкнуся даць падрабязны яе аналіз. А пачынаю гэта рабіць з пахвалы. Напрыклад: “Даша, ты такая малайчынка, бо сёння ты выканала работу лепш за ўсіх. Гэта мяне радуе, бо ты сапраўды многа працавала як дома, так і на кожным уроку”; “ Маша, як прыемна чытаць сення тваё сачыненне! Яно так вобразна і маляўніча адлюстроўвае тыя краявіды, якія мы бачым кожны дзень, калі ідзём у школу, але часта не заўважаем іх. Ты, карыстаючыся мастацкімі сродкамі, змагла ажывіць малюнкі прыроды, перадаць шматкаляровую адметнасць восені. Але разам з тым ты дапусціла памылкі ў напісанні канчаткаў прыметнікаў. Звярніся, калі ласка, да табліцы-схемы ў нашых картках-памятках і выправі свае недахопы”. Такі каментарый работы сваіх вучняў я пакідаю ў сшытку, на стыкеры або пішу паведамленне па электроннай пошце.